Ferðamálaráðherra vonast til að á næstum vikum muni nágrannaríkin breyta viðmiðum sínum samhliða bólusetningu, þannig að ríki hætti að horfa til fjölda smita þegar flokka á lönd í rauð, appelsínugul eða græn.
Ríkisstjórnin samþykkti fyrir helgi að herða sóttvarnaaðgerðir og var staða faraldursins rædd á fundi hennar í morgun. Þórdís Kolbrún Reykfjörð Gylfadóttir, ferðamálaráðherra, segir að markmið aðgerðanna hafi verið að tempra smit þangað til í ljós kemur hvort þeir sem veikst hafa undanfarið veikist alvarlega. Sem stendur séu nær allir þeir sem hafi greinst með covid-19 með lítil eða engin einkenni.
Ísland stefnir hraðbyri í að verða rautt land samkvæmt skilgreiningu sóttvarnastofnunar Evrópu. Ráðherra segir það vissulega slæmar fréttir fyrir íslenska ferðaþjónustu enda hafi sú skilgreining áhrif á ferðahegðun fólks. Hins vegar vonast hún til að á næstu vikum verði nýjum mælikvörðum beitt á hvað það þýði að vera rautt land á meðan heimsfaraldur geisar.
Ferðamálaráðherra vonast til að á næstum vikum muni nágrannaríkin breyta viðmiðum sínum í takt við bólusetningar, og hætta að horfa á fjölda smita þegar flokka á lönd í rauð, appelsínugul eða græn. 